Memnon este un personaj din mitologia greacă, rege al etiopienilor. Memnon este fiul lui Titon și al reginei Eos, care în mitologia romană se numește Aurora. A luptat în Războiul troian, unde a fost ucis de Ahile. Din rugul în care a fost incinerat, s-au ridicat numeroase păsări care s-au luat la harță între ele. Zeus l-a trecut printre zei, făcându-l nemuritor. În Egipt, lângă Teba, există și acum coloanele lui Memnon, ridicate de faraonul Amenhotep al III-lea în secolul XV î.Hr. În antichitate, una din coloanele rămase în picioare, scotea dimineața un sunet ca de vioară, fapt interpretat ca fiind salutul lui Memnon adresat Aurorei, adică mamei sale, care nu contenea să-l plângă.